b'\n_START_ARTICLE_\nAurelia Frick\n_START_SECTION_\nLiv og virke\n_START_PARAGRAPH_\nFrick er datter av en kj\xc3\xb8pmann._NEWLINE_Hun gikk p\xc3\xa5 Liechtensteinisches Gymnasium i Vaduz f\xc3\xb8r hun utdannet seg til jurist i Sveits. Hun studerte fra 1995 juss ved Universit\xc3\xa4t Freiburg og avsluttet i 1999 med lisensiatgrad. I 2004 avla hun advokateksamen i Z\xc3\xbcrich. Den juridiske doktorgraden avla hun i 2005 ved Universit\xc3\xa4t Basel._NEWLINE_Fra 2001 arbeidet hun i domstolsvesenet og i et advokatfirma i Z\xc3\xbcrich, f\xc3\xb8r hun fra 2005 til 2006 arbeidet i London. Deretter arbeidet hun for lederrekrutteringsfirmaet Dr. Bj\xc3\xb8rn Johansson Associates AG i Z\xc3\xbcrich f\xc3\xb8r hun i et par \xc3\xa5r arbeidet som selvstendig n\xc3\xa6ringslivskonsulent. Fra 2008 til 2009 foreleste hun ogs\xc3\xa5 ved Hochschule Liechtenstein._NEWLINE_Frick ble i 2009 regjeringsmedlem og utenriksminister. I tillegg til utenrikssaker, har portef\xc3\xb8ljen hennes omfattet justissaker og kultur (2009\xe2\x80\x932013), undervisning og kultur (2013\xe2\x80\x932017) og fra mars 2017 igjen justissaker og kultur._NEWLINE_Frick er medlem av Fortschrittliche B\xc3\xbcrgerpartei (FBP), der hun siden 2009 sitter i partiets presidium.'